A Tűnődés csolnakján
Kabos Edének küldöm

Tünődés, bú-berzsenyes csolnak,
Halál-kikötömből eloldlak:
Megyünk
S lobogtatom kék lobogómat.

Régi, gyors hajóm ide int még,
De elhagyom az élet mindjét,
Megyünk
S útunkra a feledést hintsék.

Ez a legszebb csodálatosság,
Lelkünket fölravatalozzák,
Megyünk
Élünk és minden: istenhozzád.

Élet s Halál között evezve
Szent zavarral csábit a Messze,
Megyünk
Tünődés vizére eresztve.

Tünődés, bú-berzsenyes csolnak,
Halál-kikötömből eloldlak:
Megyünk
Nap-halálig, hol nem lesz Holnap. 
Versek
Ady Endre